remissie voer
lambrecht van strale
kaerle etc. doen te wetene alle iegewoirdighe ende
toecommende dat wy ontfangen hebben die oitmoedighe
supplicatie van lambrecht van strale arm scamel knecht
oudt omtrent eenentwintich jaer van zynder nerringhe
metser iegewoirdich gevangen tot ghierle jurisdictie van
turnhout in onse lande van brabant inhoudende hoe
dat hy om den scamelen cost te winnen int jaer xvc
vyfendertich op sinte magdaleenen avont den xxi en july
was werkende tot breda met noch meer andere vrempde
metsers ende opden selven dach zoe sy twee vanden
vremden metsers met eenen vrempden steenhoudere ende hy
supliant hueren noen cost gingen houden in een herberge
tot breda voirs. geheeten den hollandtschen thuyn die
welcke alsoe tsamen teerende ende drinckende hebben
onder malcanderen worden gecregen die hy supliant
nyet en soude connen gespeciffieren midts dat hy
vanden gewvechte nyet en was ende om bier was gegaen
ende metten biere wederomme by tgeselscap commende
vandt eenen vanden selven metsers met eenen bessemsteel
inde handt ende voeren alsoe melcanderen in ende
hy suppliant meynende int bescheet tegane heeft vuyt
haeste ende verbaesthede genomen een ledich tinnen
schincpotteken ende daermede geworpen inden hoop
meynende alsoe tselve geselscap te scheydene ende
en wist hy supliant nyet oft alsnoch inder waerheyt
nyet en weet midts der verbaestheyt nyemant geraect
thebbene hoe wel dat die weerdinne vanden huyse zeght
hy suppliant den voirs. steenhoudere met tselve potken inden
slaep van zynen hoofdt geraect thebbene immers hoe
tselve mach wesen geschiet is den voirs. steenhoudere
zyns naems ombekent vanden slage byden anderen hem
gegeven oft van desen worp achterwaerts overgevallen
in ommachte van crenckten ende sieckten die daer
toe sloegen alsoe is hy corts dair nair aflyvich geworden
is daeraff waeromme deen vanden metsers als hem schuldich
kennende hem terstont vluchtich maicte ende noch
fugitif bedegen is welcken worp by hem supliant zeer
onnoselyck gebuert nyet wetende oft hy vanden selven
oft vanden voirs. slage overleden is heeft hem vuyt
simpelheyt laeten vinden ende onthouden inden voirs.
dorpe tot ghierle aldaer hy byden schoutet is
geapprehendeert ende alsnoch gevangen soe voirs. is
ende duechtende riguer van justicie dairomme geexecuteert
te worden al eyst dat hy supliant tselve feyt zeer
onnoselyck gecommitteert mach hebben ten zy dat
onse gracie ende genade hem hier op verleent worde
alsoe hy seght ons dairomme zeer oitmoedelyck
biddende soe eest dat wy de saken voirscreven
overgemerct ende hier op gehadt tadvys van onsen
wel beminden die schoutet van turnhout den voirnoemde
lambrecht van straele supliant genegen wesende
tzynder bede ende suplicatie ende hem willende in dit
stuck gracie ende genade perfereren voer rigeur van
justicien hebben inden gevalle als boven hem vergeven
quytgescholden ende geremitteert vergeven schelden
quyte ende remitteren vuyt onse zunderlinge gracie
midt$$ tfeyt ende manslach boven verclaert
mitgaders alle peyne ende boete corporelle et criminelle
daer inne hy ter cause van dien mit diesser aencleeft
iegens ons ende justicie mesdaen ende mesbruyct
mach hebben ende hebben hem als hier aff
wedergestelt ende gerestitueert stellen weder ende
restitueren tzynder goede fame ende name in onsen
voirs. lande van brabant ende allen anderen onse landen
ende heerlycheden mitsgaders tzynen onverbuerden
goeden indien hier eenyge heeft alzoe hy was
voer de toecompste vanden manslach voirscreven
imponerende hierop een eeuwich zwygen ende sillencie
onsen procureur generael ende allen anderen onsen rechteren
justicieren ende officieren wyen zy syn satisfactie
ende beteringe eerst ende alvoeren gedaen der
geinteresseerde partie indien die noch nyet gedaen
en es ende eenige dairtoe staet civilyck alleenlyck
behoudelyck dat de voirnoemde supliant gehouden wert tselve
feyt ende manslach iegens ons te beteren oick cyvilyck
naer de gelegentheyt vander mesdaet ende faculteyt
van syne goeden ende oick te reffonderen ende betalen
de redelycke costen van justicien indien hieromme
eenige gedaen zyn alter taxacie ende arbiterscepe
van onsen lieven ende getrouwen die cancellier
ende luyden van onsen raide in brabant die wy daertoe
committeren den welcken wy bevelen dat voer hen
geroepen de gene dyer behoiren geroepen te zyne
zy procederen wel ende duechdelyck ter verifficatie ende
interinemente van desen naer huere vorme ende inhouden
welck interinement hy supliant gehouden sal zyn aldair te
versoucken bynnen eenen jaere naer date van desen
vpte peyne van te verliesen deffect der selver ende
tot taxacie ende arbiterscepe vander amende civile
ende costen van justicien voerseyt ende dat gedaen
ende de voirs. amende civile getaxeert ende betaelt
zynde in handen van onsen ontfanger diet behoiren sal die
welck gehouden wert dair aff ontfanck te maken
rekeninge bewys ende reliqua te doene tonsen proffyte
mitten anderen penningen van synen ontfange zy onsen
drossaet van brabant meyer van loeven amman van bruessele
schoutetten van antwerpen ende vanden bossche ende allen
anderen onsen rechteren justicieren ende officieren iegewoirdich
ende toecommende hueren stedehouderen ende eenyegelyck
van hun bezundere soe toebehoiren sal doen laeten
ende gedoogen den voirnoemde suppliant van dese onse gracie
remissie quytscheldinge ende pardoene ende van allen den
inhouden van desen inder vuegen ende manieren voiren
verhaelt rustelyck vredelyck volcommelyck ende eeuwelyck genyeten
marge: en hier aff $$$
byden ontfanger vanden
exploitten
ende gebruycken sonder hem te doene noch te laeten
geschien nv noch in toecommende tyden aen lyf noch aen
goet eenich hinder letsel oft moyenisse ter contrarien
maer by alsoe zyn lyf nv iegewoirdelyck gevangen zoet
voirseyt es die stelt oft doet stellen ter stont ende sonder
vertreck tot geheelder delivrancie want ons alsoe
gelyeft ende ten eynde dat dit goet vast ende gestadich
blyve teeuwigen dagen soe hebben wy onsen zegel hier aen
doen hangen behoudelyck in anderen saken ons recht ende
eenyegelyck tzyne in allen gegeven in onse stadt
van bruessele inde maent van julio int jaer ons heeren
duysent vyfhondert eenenveertich van onsen keyserrycke
txxiie ende van onsen rycken van castillien ende anderen txxvie
aldus gescreven opte plycke byden keyser in zynen raide
ende onder geteeckent verreyken visa $$$
gecollo$$ ende bevonden accorderende
met zynen originale by my